钦定古今图书集成/明伦汇编/闺媛典/第327卷 > 闵贞赋 杨守阯
## 钦定古今图书集成/明伦汇编/闺媛典/第327卷 > 闵贞赋 杨守阯

“夫何一佳人兮，块独处而无侣。”朝悒悒以至暮兮，夕
营营而达曙。言我家良而族茂兮，幼连娟以好修。珥
瑶碧而佩宝璐兮，戴孔雀之搔头。揽薜荔以充帏兮，
缉蕙兰而为裯。光陆离其缤纷兮，芳与泽其杂糅。慕
《关睢》之窈窕兮，冀君子之好逑。藉蹇修以为理兮，执
高门之箕帚。葛萝附于松柏兮，吾惧夫身轻而施厚。
览图史以自监兮，哀哲妇之倾城。思《鸡鸣》之贤耦兮，
恒警戒而相成。繄灵修之高义兮，方采芹于泮池。怀
青萍与结绿兮，俟和烛其予知。将荣耀以贻宠兮，矢
偕老以为期。何大厉之嫉妒兮，羌中道而夺之。如涉
川而无航兮，如凌霄而失梯。岂妾人之殃咎兮，抑天
命之不可违。易珠翘以麻髽兮，代罗裳以穗衰。泣既
尽而继以血兮，心怛绝而复悲。天阴阴其欲雨兮，景
翳翳而将晡；燕飞飞而归梁兮，鸡登埘而相呼。宵烛
黯其无光兮，抚孤孩于坐隅。抟哀苦以为枕兮，结愁
思以为衾。依苫席以假寐兮，恍若君之幸临。乍悲喜
而欲言兮，恒惊悟而惕心。犹倾耳以驰想兮，似闻君
之声音。终悄悄其閴寂兮，哀四壁之虫吟。欲夜哭而
不可兮，泪浪浪而不禁。朝进拜于殡帏兮，奠桂浆与
椒醑。芬苾茀而不飨兮，忳郁悒余谁语？人与岁而偕
逝兮，暑与寒其代序。念死生之异制兮，卜宅兆而安
厝。《薤歌》凄其载涂兮，柳轝俨以即路。雪霏霏其交零
兮，冰溓溓其将沍。兽挺走而失群兮，孤雌峙于远树。
抱元𫄸以临穴兮，欲杀身而为殉。怜幼穉之重孤兮，
又低回而不忍。暮反哭于故宫兮，气奄奄其欲尽。何
昔日之甘荠兮，今直为此菫荼也。哀吾同室之人兮，
溘先委于山隅也。倏祥禫之既逾兮，人告余以从吉。
惟夫死为未亡人兮，吾心丧其犹未毕。彼媒妁之婵
媛兮，迺申申其烦言。曰：“琴与瑟宜更张兮，镜已破而
重圆。汝何茕居而自苦兮，终槁死其谁怜？曾欷歔其
侘傺兮，媒莫察余之衷情。烈女不更二夫兮，在古训
则明明。咏柏舟于共姜兮，悲黄鹄于陶婴。凝妻引斧
以断臂兮，梁寡操刀而残形。令女蒙被以流血兮，荀
氏以衣带而自经。吾悲不及古之人兮，又何能践夫
二庭。琰失身于外国兮，嗟”悲愤其何如《易》安自辱于
驵侩兮，空嗟咤于桑榆。苟大节之一亏兮，又何取于
雕虫之绪馀。吾亦知嫠居之无聊兮，忍而不能辞也。
指苍天以誓心兮，虽九死而不移也。擘松枝以掩涕
兮，倚修竹而延伫。阽余室之翘翘兮，悯鬻子之良苦。
勉拮据以绸缪兮，虽卒瘏而莫顾。岁曶曶其若颓兮，
时冉冉其衰暮。哀良人之日远兮，渺英灵其何处？命
灵芬以占筮兮，召巫阳而问故。曰两美其不终兮，孰
知其英灵之所寓？匪修文于地下兮，将玉楼成而作
赋。勉陟降以求索兮，或庶几乎一遇。假蓬莱之仙軿
兮，骖螭虬而横骛。邀金母使前导兮，招麻姑使为御。
朝发轫于扶桑兮，夕余至乎湘浦。谒重华之二妃兮，
睇苍梧之抔土。事同心而相感兮，泪斑斑其如雨。道
岷峨而弭节兮，文君缤其来迎。余恶其失节于临卭兮，疾驱驾而不停。纵余辔于沙漠兮，嗤王嫱于青丘。
“‘尔何嬖于二酋兮，为中华之遗羞。朝骋燕而暮越兮，
遇浣纱之西施。愤尤物之丧邦兮，谁将戮乎鸱夷。周
下土而不见兮，将乘云而上征’。封姨先驱以清尘兮，
婺女从余以扬灵。溯天津而遵河渚兮，见河东之织
女。隔夫君于一水兮，亦脉脉而不得语。虽嘉会之不
常兮，永相望于终古。步蟾蜍而入月兮，拜嫦娥于桂
下。后羿死已千载兮，犹孤眠而不嫁。惟广寒之清光
兮，照万古之长夜。属纤阿以启涂兮，适太微之所居。”
羌中心之愤郁“兮，将叩阍而问诸。跖何为而寿兮，渊
何为而夭？共姜贤而早寡兮，夏姬淫而三少。庄姜仁
而不遇兮，嫫母丑而自好。惟两美其必合兮，胡不与
之偕老？孰主张乎是兮，而施之颠倒。死者其何之兮，
乃冥冥而杳杳。将乘化以归尽兮，抑轮回于六道。何
上下而不遇兮，增余心之悄悄。”望阊阖之洞开兮，蹇
欲进而踌躇。念下土之臣妾兮，敢冒昧而干诛。申礼
义以抑情兮，聊逍遥以自舒。回余车以复路兮，卒税
驾于故庐。仰旌闾之赫奕兮，轮奂翚飞而凌云。金书
奕其焜耀兮，曰“表余贞节之门。”鹓雏翩其高举兮，随
九霄之鸾群。愿竭忠以趋劳兮，报乾坤之渥恩。余虽
老死而无憾兮，将借手以见吾良人。庶无愧于妇道
兮，光彤史于千春。